Pa’s, julle moenie julle kinders kwaad maak nie. Julle moet hulle reg grootmaak, julle moet vir hulle leer wat hulle moet doen en wat hulle nie moet doen nie, soos die Here wil hê.
Julle moet julle werk graag doen. Dit moet vir julle wees soos wanneer julle vir die Here self werk, nie soos wanneer julle vir mense werk nie.
En eienaars, julle moet goed wees vir julle slawe. Julle moenie aanhou sê julle sal hulle straf nie. Julle moet weet dat julle en die slawe dieselfde Eienaar in die hemel het, en Hy dink nie een mens is belangriker as ’n ander mens nie.
Ek wil vir julle nog één ding sê: Julle behoort aan die Here. Hy is baie sterk, Hy sal vir julle sy krag gee, en julle moet sterk wees.
Julle moet alles gebruik wat God vir julle gee om aan te hou oorlog maak teen die duiwel. Hy maak baie skelm planne teen julle.
Die duiwel: ’n Ander naam vir die Satan. Hy laat mense verkeerd doen en hy beskuldig hulle en kla oor hulle by die Here.
Julle moet vas staan. Julle moet die waarheid praat. Dit is soos die belt om ’n soldaat se heupe. Julle moet altyd doen wat reg is. Dit is soos die harnas van ’n soldaat.
Harnas: ’n Hemp wat die soldaat oor sy ander klere aangetrek het. Voor aan die hemp was plate van yster of brons. Dit het die soldaat beskerm teen spiese, pyle en swaarde.
Julle moet die goeie boodskap ken en glo, die boodskap dat God vir ons vrede gee. Dit is soos ’n soldaat se skoene.
Julle moet aanhou om in Christus te glo. Dit is soos wanneer ’n soldaat ’n skild neem om hom te beskerm, dit keer die brandpyle waarmee die duiwel julle wil skiet.
Skild: ’n Plat stuk metaal of hout of vel wat ’n soldaat voor hom gehou het om te keer sodat vyande se spiese en pyle hom nie seermaak nie. Brandpyle: Wanneer mense in ’n oorlog die vyande se huise aan die brand wou steek, dan het hulle lappe of droë gras aan die pyle vasgebind, dit aan die brand gesteek en na die vyande toe geskiet.
God het julle gered en julle moet dit aanvaar. Dit is soos die helm op ’n soldaat se kop. God praat met julle. Ja, die Heilige Gees sê vir julle wat God sê. Dit is soos die swaard waarmee ’n soldaat veg.
Julle moet ook vir my bid. Bid dat God die regte woorde vir my sal gee wanneer ek praat. Dan sal ek die goeie boodskap preek, ek sal nie bang wees om dit te doen nie. Niemand het voorheen hierdie boodskap geken nie, maar God het nou vir ons gesê wat dit is.
Tigikus is my liewe vriend en hy werk hard vir die Here. Hy sal ook vir julle alles van my vertel sodat julle kan weet hoe dit met my gaan.
Ek stuur hom na julle toe sodat hy vir julle kan vertel hoe dit met my gaan en sodat hy vir julle kan help om nie moedeloos te word nie.
Ek bid dat God genadig sal wees vir almal wat altyd baie lief is vir ons Here Jesus Christus en wat nooit ophou om lief te wees vir Hom nie.
Genadig: Goed wees vir mense, vriendelik wees met hulle, jammer wees vir hulle en hulle sonde vergewe.
Febe is een van die gelowiges en sy is ’n diaken van die kerk in die stad Kenchreë. Julle kan haar vertrou.
Sy behoort aan die Here en daarom moet julle haar welkom laat voel soos julle almal welkom laat voel wat aan die Here behoort. Julle moet ook vir haar help en vir haar alles gee wat sy nodig het, want sy het vir baie ander mense gehelp. Sy het ook vir my gehelp.
Hulle het my lewe gered, maar hulle het toe amper self gesterf. Ek en die gemeentes van die heidene sê dankie dat hulle my lewe gered het.
Ek stuur ook groete vir die gemeente wat bymekaarkom in die huis van Priska en Akwila. Ek stuur groete vir my goeie vriend Epenetus. Hy was die eerste persoon in Asië wat in Christus begin glo het.
Asië: ’n Provinsie. Dit is die westelike deel van Klein-Asië, ons noem dit vandag Turkye. Die eilande in die Egeïese See was ook in die provinsie Asië.
Ek stuur groete vir Andronikus en Junias. Hulle is ook Jode soos ek en hulle was saam met my in die tronk. Hulle is belangrike apostels en hulle het in Christus geglo voordat ek in Hom geglo het.